อัมรินทร์ เหลืองบริบูรณ์

อัมรินทร์ เหลืองบริบูรณ์ หรือรู้จักกันในนาม โจ้ วงพอส (14 ตุลาคม พ.ศ. 2514 - 20 กุมภาพันธ์ พ.ศ. 2545) เป็นอดีตนักร้องนำของวงพอส โดยมีเอกลักษณ์ติดตัวคือหัวฟูและน้ำเสียงที่เป็นเอกลักษณ์ของเขาก็คือการร้องเพลงในระดับเสียงสูง และเป็นที่รู้จักจากเจ้าของรางวัลชนะเลิศประเภทขับร้องเดี่ยว จากเวทีประกวดดนตรีเยาวชน โค้กมิวสิคอวอร์ด 1993 ประจำปี 2536 จนกระทั่งเมื่อวันที่ 20 กุมภาพันธ์ พ.ศ. 2545 โจ้ วงพอส เสียชีวิตจากการฆ่าตัวตายในลิฟท์ที่ ซี-วันแมนชั่น ซอย สุขุมวิท 50 โดยสาเหตุยังไม่เป็นที่แน่ชัด

อัมรินทร์ เหลืองบริบูรณ์ เป็นชาวอุทัยธานีเกิดเมื่อวันที่ 14 ตุลาคม พ.ศ. 2514 เป็นบุตรคนที่สองจากจำนวนทั้งหมดสี่คน มีบิดาคือนาย สกลเหลืองบริบูรณ์ และมารดาคือนางพิมพ์ เหลืองบริบูรณ์ อัมรินทร์มีพี่สาว 1 คน และน้องชาย 1 คน และน้องสาว 1 คน โดยที่บ้านมักนิยมเรียกว่า "เหี่ยว" และโจ้ เป็นสมาชิกแฟนบอลของลิเวอร์พูลอีกด้วย

อัมรินทร์เข้าร่วมเวทีประกวดดนตรีเยาวชนชิงถ้วยพระราชทาน โค้กมิวสิคอวอร์ด 1993 ครั้งที่ 4 เมื่อปี พ.ศ. 2536 โดยในการประกวดครั้งนั้นอัมรินทร์ใช้เพลงประกวดได้แก่ เพลง "อย่าหยุดยั้ง" ของวง ดิ โอฬาร โปรเจ็คต์ และเพลง "Carrie" ของวง ยุโรป (วงดนตรี) จนคว้ารางวัลชนะเลิศและชิงถ้วยพระราชทาน ประเภทขับร้องเดี่ยว หลังจบการศึกษาวิศวกรรมศาสตร์บัณฑิต สาขาวิศวกรรมไฟฟ้า จากสถาบันเทคโนโลยีพระจอมเกล้าพระนครเหนือ เมื่อ พ.ศ. 2538 อัมรินทร์ถูกรับเลือกเข้าร่วมโครงการ ‘College Artists’ ของนิตยสารบันเทิงคดี และพบกับ นอ-นรเทพ มาแสง, เอ-พลกฤษณ์ วิริยานุภาพ ทั้งคู่เป็นนักศึกษาดุริยางคศาสตร์ จากมหาวิทยาลัยศรีนครินทรวิโรฒ ก่อนภายหลังจะมารู้จัก บอส-นิรุจ เดชบุญ รุ่นน้องชั้นปี 1 จากมหาวิทยาลัยศรีนครินทรวิโรฒ จนมีโอกาสได้เป็นวงแสดงสดในงาน งานของคลื่น “ไพเรท เรดิโอ” ที่ฮาร์ตร็อค คาเฟ่ สยามสแควร์ ทำให้เบเกอรี่ มิวสิค สนใจและเซ็นสัญญากับเบเกอรี่ในที่สุด และออกอัลบั้มในนามพอสทั้งหมด 4 ชุด

อัมรินทร์ได้เข้ามาเป็นนักร้องวงพอส โดยมีผลงานออกมาทั้งสิ้น 4 อัลบั้มตลอดระยะเวลาช่วง 5 ปี อันประกอบไปด้วย Push (Me) Again - 2539, Evo & Nova-2541, Mild-2542 และ Rewind-2543 โจ้ได้มีโอกาสทำงานเดี่ยวของตัวเองร่วมกับ ธีร์ ไชยเดช ในชื่อชุด Simply Me ก่อนจะปรากฏตัวอีกครั้งในคอนเสิร์ตใหญ่ ’เบเกอรี่เดอะคอนเสิร์ต’ เมื่อวันที่ 17 กุมภาพันธ์ 2544

เมื่อ พ.ศ. 2544 อัมรินทร์ได้อุปสมบทเพื่อทดแทนแก่พ่อแม่ ที่วัดมณีสถิตกปิฏฐารามม หรือวัดทุ่งแก้ว จ.อุทัยธานี โดยได้รับฉายาว่า ปิยสีโล

กระทั่งวงพอสได้ออกมาปรากฏตัวกันอีกครั้งพร้อมๆ กับการวางแผนถึงงานเพลงชุดใหม่ และในวันที่ 16 กุมภาพันธ์ พ.ศ. 2545 วงพอสได้ขึ้นแสดงคอนเสิร์ตที่มหาวิทยาลัยธรรมศาสตร์อีกครั้ง 
หลังจากนั้นในวันที่ 20 กุมภาพันธ์ พ.ศ. 2545 เมื่อเวลา 04.00 น. มีคนพบโจ้เสียชีวิตภายในลิฟต์ที่ ซี-วันแมนชั่น ซ.สุขุมวิท 50 ในช่วงกลางดึก ผลการชันสูตร พบว่าเกิดจากการฆ่าตัวตาย บาดแผลกระสุนปืนบริเวณขมับขวา 1 นัด รวมอายุทั้งสิ้น 31 ปี 
โดยพิธีฌาปนกิจศพของโจ้จัดขึ้นในวันที่ 24 กุมภาพันธ์ 2545 ที่วัดมณีสถิตปิฏฐาราม

เมื่อวันที่ 3 เมษายน พ.ศ. 2546 กมล สุโกศล แคลปป์ ประธานบริษัท เบเกอรี่มิวสิค พร้อมด้วยสมาชิกวงพอส และ ธีร์ ไชยเดช เป็นผู้ริเริ่มจัดอัลบั้ม อัมรินทร์ เหลืองบริบูรณ์ 2514-2545 นำรายได้จากการจำหน่ายอัลบั้มจำหน่าย 500,000 บาทมอบให้กับครอบครัว เหลืองบริบูรณ์ ณ ห้องประชุมใหญ่ บริษัท บี เอ็ม จี อาคารวานิสสา ชั้น 18 (โดยภายหลังมีการแจกจ่ายมิวสิคเพลง " รักเธอทั้งหมดของหัวใจ" 
โดยนำรูป โจ้ วงพอสมาเป็นปกชุด ซึ่งใครที่สนใจและชอบสามารถมาแจกซื้อได้ที่เบเกอรี่มิวสิค)

กระทั่งวันที่ 20 กุมภาพันธ์ 2559 ซึ่งเป็นวันครบรอบ 14 ปีของการเสียชีวิตของโจ้ โดยปล่อยเพลง รักรอบกาย ลงบนแชแนลของวง  ซึ่งเทปเพลงดังกล่าวได้ทำการบันทึกไว้ก่อนหน้าที่โจ้จะเสียชีวิตเมื่อประมาณปี 2545 โดยโจ้ได้ขับร้องไว้เพียงแค่ท่อนเดียว ความยาวประมาณครึ่งนาที แต่สมาชิกในวงที่เหลือ 3 คน ปฏิเวธ อุทัยเฉลิม - ฟองเบียร์ นักแต่งเพลง มาเรียบเรียงเป็นเพลง "รักอยู่รอบกาย" โดยมีการแต่งเนื้อร้องเพิ่มเพื่อให้เพลงมีความสมบูรณ์

พ่อ (Dad) - อัมรินทร์ เหลืองบริบูรณ์